З Верхняга замка на плошчу быў выхад праз чатырох"ярусную браму і па перакінутым над Бычком пад"ёмным мосце. З паўночнага боку плошчы адыходзіла вуліца Капыльская, якая даходзіла да Капыльскай брамы. З супрацьлеглага боку, паралельна ёй, ішла вуліца, якая вяла да Лютэранскай плошчы. Там жа пачыналася вуліца Віленская, якая ішла ўздоўж берага Случы, даходзіла да Віленскай брамы, а далей дарога ўжо мела назву вуліцы Трайчанскай, бо перасякала прадмесце Трайчаны і вяла ў бок Нясвіжа і Вільні. На пачатку вуліцы Віленскай знаходзілася аптэка і ратуша. Паміж Віленскай і Вялікім мастом мясцілася аўстэрыя (карчма і гасціны дом разам), далей, па Віленскай, стаялі будынкі Спаса-Праабражэнскага манастыра [4]. Ад Вялікага маста цераз Случ, што злучаў Стары горад з Новым, на плошчу вяла невялікая па працягласці вуліца. Яе фрагмент у 1999 г. быў раскрыты археолагам Л. Калядзінскім пры даследаванні пляцоўкі, што адводзілася для размяшчэння помніка Сафіі Слуцкай. Вуліца мела насціл з бярвенняў, пакладзеных упоперак на лагі. Пад маставой знайшлі зроблены з бярвенняў жолаб, які праходзіў уздоўж вуліцы па яе сярэдзіне прызначаўся, верагодна, для збору і адводу вады з дарогі ў бок ракі. Падобным чынам, хутчэй за ўсё, масціліся і іншыя вуліцы, а таксама плошча.